جدید ترین ٹیکنالوجی، سستا ترین آئی فون
آئی فون ایس ای کی ڈسپلے اسکرین 4٫7 انچ کی ہے۔ لیکن اس میں پروسیسر چپ آئی فون 11 پرو والی ہوگی۔ اس میں اعلیٰ کیمرے کے علاوہ وائرلیس چارجنگ کی سہولت بھی ہوگی۔ ایپل نے نئے آئی فون کے ساتھ ایک سال کے لیے مفت اسٹریمنگ ٹیلی وژن سروس فراہم کرنے کا اعلان کیا ہے۔ 
ویب ڈیسک — تجزیہ کاروں کے خیال میں سستے آئی فون کی ریلیز کا مقصد کم بجٹ کے صارفین کو راغب اور کرونا وائرس سے ہونے والے نقصان کو کم کرنا ہے۔ دوسرے فون استعمال کرنے والوں کے آئی فون نیٹ ورک میں آنے سے ایپل کی دوسری خدمات کے صارفین کی تعداد بھی بڑھ جاتی ہے، جس سے اس کے منافع میں اضافہ ہو جاتا ہے۔ آئی فون ایس ای ایپل کے موجودہ فونز میں سب سے سستا ہے اور پرانے ماڈل کا سیکنڈ جنریشن فون ہے۔ اس سے پہلے آئی فون 8 سب سے سستا تھا جس کی قیمت 450 ڈالر ہے۔ لیکن اب وہ ریٹائر کردیا جائے گا۔ آئی فون ایس ای کی ڈسپلے اسکرین 4٫7 انچ کی ہے۔ لیکن، اس میں پروسیسر چپ آئی فون 11 پرو والی ہوگی۔ اس میں اعلیٰ کیمرے کے علاوہ وائرلیس چارجنگ کی سہولت بھی ہوگی۔ البتہ، یہ فائیو جی نیٹ ورک کو سپورٹ نہیں کرے گا اور اس میں فیس ریکگنیشن یعنی چہرے کی شناخت کے بجائے پرانے ماڈلز کی طرح فنگر پرنٹس سنسر ہوگا۔ ایپل نے نئے صارفین کو راغب کرنے کے لیے نئے آئی فون کے ساتھ ایک سال کے لیے مفت اسٹریمنگ ٹیلی وژن سروس فراہم کرنے کا اعلان کیا ہے۔ اس سے پہلے ایپل کی نئی مصںوعات کو پرستاروں کے سامنے تقریبات میں ریلیز کیا جاتا رہا ہے۔ لیکن، کرونا وائرس کا پھیلاؤ روکنے کے لیے ان دنوں کیلی فورنیا کی سانتا کلارا کاؤنٹی میں عوامی تقریبات پر پابندی ہے، جہاں ایپل کا صدر دفتر ہے۔ امریکہ میں سب سے پہلے اسی کاؤنٹی میں لاک ڈاؤن شروع کیا گیا تھا۔ ایپل کو چین میں سخت مقابلہ درپیش ہے جہاں اس کا مارکیٹ شئیر 17 فیصد ہے۔ اس کی حریف چینی کمپنیاں کم قیمت فون متعارف کرواتی ہیں، تاکہ چینی صارفین کو متوجہ کر سکیں۔ گزشتہ ماہ شیاؤمی کارپوریشن نے فائیو جی نیٹ ورک کو سپورٹ کرنے والے فون پیش کیے تھے جن کی قیمت 425 ڈالر تھی۔ ایپل نے جنوری میں بتایا تھا کہ دنیا بھر میں اس کی ایکٹو انسٹالڈ مصنوعات کی تعداد ڈیڑھ ارب ہے جن میں سے 48 کروڑ اس کی اپنی یا تھرڈ پارٹی سروسز کے سبسکرائبر ہیں۔